Ouers, hanteer só ŉ slegte skoolrapportFoto bloot ter illustrasie. (Foto: Julia M. Cameron/Pexels) Elke huishouding het ŉ unieke assosiasie met skoolrapportkaarte. In party word hulle graag en met lof verwelkom, maar in ander veroorsaak hulle spanning en massa-histerie van ouers sowel as kinders se kante af. Kinders is nie net bekommerd oor hul punte nie, maar ook oor hul ouers se reaksie, en ouers is ewe bekommerd oor hul kinders se akademiese sukses en kans op ŉ goeie toekoms. Volgens die Skoleondersteuningsentrum (SOS) is woedende ouers en ontstelde kinders egter nie die oplossing nie en met die Junie-eksamen om die draai het hulle dit goed gedink om ŉ paar wenke te deel om die gevreesde skoolrapport ŉ welkome besoeker in die huis te maak. “Jou kind is soveel meer as ŉ rapport en akademiese prestasie. Dit is nie die geheelbeeld van jou kind nie,” sê Valentyn van der Merwe, hoof van innovasie by SOS. “Ouers moenie wag tot die einde van die jaar om hul kinders te help om akademiese prestasie te verbeter nie. Stel nóú reeds nuwe doelwitte en maak Die Wolkskool deel van die oplossing om skoolwerk in ŉ japtrap te verstaan.”